یوئنسو

یوئنسو  فن لینڈ کا ایک شہر اور بلدیہ جو شمالی کاریلیا میں واقع ہے۔

یوئنسو شمالی کاریلیا کی ایک بلدیہ اور مشرقی فن لینڈ کے صوبے کا حصہ ہے۔ یہ شہر 1848 میں بسایا گیا اور اس کی آبادی 75652 نفوس پر مشتمل ہے۔ یوئنسو کے معاشی علاقے کی آبادی 115000 نفوس پر مشتمل ہے۔ مشرقی فن لینڈ کے دیگر شہروں کی مانند یوئنسو میں بھی سرکاری زبان صرف فنّش ہے۔

یوئنسو کو سٹوڈنٹ سٹی کا درجہ ملا ہوا ہے کہ یہاں یونیورسٹی آف ایسٹرن فن لینڈ کا ایک کیمپس واقع ہے جہاں 15000 سے زیادہ طلبہ و طالبات پڑھتے ہیں۔ اس کے علاوہ نارتھ کاریلیا یونیورسٹی آف اپلائیڈ سائینسز میں مزید 4000 طلبہ و طالبات زیر تعلیم ہیں۔

شہر کی بلدیہ سب سے بڑی آجر ہے اور دیگر بڑے آجرین میں نارتھ کاریلین ہاسپٹل ڈسٹرکٹ فیڈریشن آف میونسپلٹیز، ابلوئے اور پُونامستا شامل ہیں۔

 تاریخ 
یوئنسو کی بنیاد 1848 میں روسی زار نکولس اول نے رکھی تھی۔ یوئنسو علاقائی مرکز ہونے کے علاوہ شمالی کاریلیا کا صدر مقام بھی ہے۔ 19ویں صدی کے دوران اس شہر میں مینوفیکچرنگ اور تجارت کو عروج حاصل رہا۔ 1860 میں جب تجارت شروع کرنے کا اختیار ملا تو یہاں آرہ ملیں لگنے اور پھیلنے لگیں۔ آبی ٹریفک بھی بہتر ہو گئی کہ سائیما نہر 1865 میں تعمیر ہوئی۔ اس لیے شمالی کاریلیا، سینٹ پیٹرز برگ اور وسطی یورپ کے درمیان تجارت بڑھنے لگی۔ 19ویں صدی کے اختتام پر یوئنسو کا شمار فن لینڈ کے بڑے بندرگاہی شہروں میں ہونے لگا۔

صدیوں سے کاریلین تاجروں نے پلیئسیوکی دریا کا بھرپور استعمال کیا تھا۔ یہ دریا شہر کی سڑکوں کا اہم حصہ ہے اور 1870 میں اس کی تکمیل کے بعد دریائی آمدورفت بڑھ گئی۔ ہزاروں کی تعداد میں دخانی کشتیاں اور لکڑی کی منتقلی کا کام بڑھ گیا۔ پلیئسیوکی دریا درخت کے کٹے ہوئے تنوں کی منتقلی کا اہم ذریعہ ہے جس سے آرہ ملوں اور اس سے منسلک دیگر تمام صنعتوں کو فائدہ ہوتا تھا۔

پچھلی کئی دہائیوں سے مناسب حد تک زراعت پر انحصار کرنے والے شہر نے اب صوبے کے اہم مرکز کا درجہ اختیار کر لیا ہے۔ علاقائی انضمام، کاریلیا کے صوبے کا قیام اور تعلیم میں کی جانے والی سرمایہ کاری نے اس ضمن میں انتہائی اہم کردار ادا کیا ہے۔

1954 میں پلیئسنسو شہر کو یوئنسو کے ساتھ ملا دیا گیا۔ 2005 کے شروع میں کیہتیلیسوآرا اور تُوپووآرا کو بھی یوئنسو میں شامل کر دیا گیا۔ 2009 کے شروع میں اینو اور پوہاسیلکا کو بھی یوئنسو کے ساتھ ملایا گیا۔ ان سب کے نتیجے میں یوئنسو کی موجودہ آبادی 73000 ہو گئی ہے جو بلدیہ کی حدود میں رہتی ہے۔

یوئنسو کی یونیورسٹی (جو جنوری 2010 میں یونیورسٹی آف ایسٹرن فن لینڈ کا حصہ بن گئی ہے) نے 25 سال میں 8 نئے شعبہ جات متعارف کرائے ہیں۔ یہ یونیورسٹی نہ صرف یوئنسو بلکہ پورے شمالی کریلیا کے لیے اہم ہے۔ سائنس، صنعت اور تجارت میں ہونے والے بین الاقوامی تعاون نے پورے علاقے کی ترقی یقینی بنائی ہے۔

شہر کی تاریخ میں مشرقی سرحد کا قرب بھی اہم رہا ہے۔ جمہوریہ کاریلیا اب بھی سرحد کے پار روسی علاقے کے لیے اہم ہے۔ یوئنسو میں برآمدی کمپنیاں آج بھی اپنی روایات پر قائم ہیں۔

یوئنسو میں ثقافتی سرگرمیاں بھی جاری رہتی ہیں۔ سارا سال مختلف ثقافتی تقریبات ہوتی رہتی ہیں جن میں الوسآری راک میلہ، یوئنسو سرمائی موسیقی، بصری فنون کا میلہ، گوسپل میلہ اور انسانی دستبرد سے محفوظ ماحول شہر کی اہم کششیں ہیں۔

یوئنسو کو بسا اوقات یورپ کا جنگل کا دار الحکومت بھی کہتے ہیں کہ یورپی ادارہ برائے جنگلات یہاں قائم ہے۔ جنگلات سے متعلق تحقیق اور تعلیم کے دیگر ادارے بھی یہاں قائم ہیں۔

 جغرافیہ 

 ماحول 
یوئنسو کا ماحول نیم آرکٹک ہے کیونکہ یہ شہر سمندر سے کافی دور ہے۔ اس لیے سردیوں میں یہاں راتیں زیادہ سرد ہوتی ہیں۔ گرمیوں میں یہاں معمول سے زیادہ گرمی پڑتی ہے اور 37 ڈگری سے بھی زیادہ درجہ حرارت 29 جولائی 2010 میں ریکارڈ ہوا جو پورے فن لینڈ میں ایک ریکارڈ ہے۔

 تعلیم 
یوئنسو کو طلبہ و طالبات کا شہر کہا جاتا ہے۔ یونیورسٹی آف ایسٹرن فن لینڈ کے تین بنیادی کیمپس میں سے ایک یہاں موجود ہے اور یونیورسٹی آف اپلائیڈ سائنسز کاریلیا کے بھی یہاں دو کیمپس موجود ہیں۔

 اعداد و شمار 
نزدیک ترین ہوائی اڈا کہ جہاں باقاعدہ ہوائی سروس چلتی ہے: یوئنسو ایئرپورٹ، لیپیری، 11 کلومیٹر

قریب ترین بندرگاہ: یوئنسو

اضلاع: 26

 نقل و حمل 
یوئنسو میں ریلوے اسٹیشن اور بسوں کا اڈا ہے جہاں سے ہلسنکی اور دیگر بہت سے شہروں کے لیے باقاعدہ روزانہ سروس چلتی ہے۔ یوئنسو شہر کے اندر بھی مختلف نمبروں کی بسیں چلتی ہیں جن کے راستے اور اوقات کار مقرر ہیں۔ یہاں بس خود سے نہیں رکتی بلکہ مسافر کو ہاتھ اٹھا کر بس روکنے کا اشارہ کرنا پڑتا ہے۔ یوئنسو کے ایئرپورٹ سے ہلسنکی کے لیے بھی پروازیں چلتی ہیں۔

یوئنسو بلیو ہائی وے پر واقع ہے جو ناروے کے شہر موئی رانا سے شروع ہو کر سویڈن کے راستے یوئنسو اور پھر پُڈوزہ، روس کو جاتی ہے۔

 کھیل 
یوئنسو میں کھیلوں کے حوالے سے باسکٹ بال کلب کاتایا بہت مشہور ہے جو فن لینڈ میں باسکٹ بال کے بڑے مقابلے کوریسلیگا میں شرکت کرتا ہے۔ چیمپین شپ سطح کے دیگر کلبوں میں جوسبا (فلور بال)، موتالان ریئنتو (والی بال) وغیرہ ہیں۔

یوئنسو میں بہت سے بین القوامی سطح کے کھلاڑی بھی پیدا ہوئے ہیں جن میں یُکّا کیسکیسالو (3000 میٹر رکاوٹوں کی دوڑ کا یورپی چیمپین) اور اکی پارویاینن (1999 میں جویلین تھرو کا عالمی چیمپین) شامل ہیں۔

یوئنسو میں بائیایتھیلیٹ کائیسا میکارائینن کی پیدائش ہوئی جو 2010 میں عالمی چیمپیئن بنی۔

2013 میں جی آر سی چیمیپن اور آر ایکس کا عالمی چیمپین ڈرائیور تووماس ہیئکینن کا تعلق بھی یوئنسو سے ہے۔

 مزید دیکھیے 
 فن لینڈ
 فہرست فن لینڈ کے شہر

 حوالہ جات 

زمرہ:فن لینڈ کے شہر اور قصبے
زمرہ:مقالے جن میں فن لینڈی زبان کا متن ہے
زمرہ:1848ء میں آباد ہونے والے مقامات
زمرہ:ویکی ڈیٹا سے مختلف مختصر وضاحت